Partye kap na mekaar oor Bobani, leierskap van metro | Netwerk24
Partye kap na mekaar oor Bobani, leierskap van metro
Deur Lynn Williams 30 Januarie 2020 12:25
Bantu Holomisa, leier van die UDM, het op Twitter teen Helen Zille uitgevaar omdat sy gesprekke oor die toekoms van Nelson Mandelabaai “ondermyn”.
Dit kom nadat Zille, voorsitter van die DA se federale raad, Dinsdag op ’n byeenkoms van die Kaapstad-persklub gesê het hulle sal Mongameli Bobani nooit weer in beheer van die metro plaas nie.
Holomisa het gesê Zille se uitlating ondermyn die onlangse vergadering tussen hom en John Steenhuisen, tussentydse leier van die DA, oor die metro se toekoms. Die UDM sal ook nooit weer die DA in beheer plaas nie, het hy na Zille teruggekap.
Die bestuur van die metro was hoog op die agenda van die vergadering tussen die twee partye nadat Bobani in Desember as burgemeester onthef is.
Holomisa het ook op Twitter na Bobani se kritici gekap en diegene wat beweer dat hy korrup is, uitgedaag om bewyse daarvan te gee.
Bobani is uit sy amp as burgemeester onthef en Thonono Buyeye van die African Independent Congress moes inderhaas die leisels van die metro neem.
Hy keer egter Donderdag as raadslid terug nadat Holomisa vroeër gesê het Bobani het die party geen rede gegee dat hy nié as raadslid kan dien nie.
Die partye sal na verwagting hul burgemeesterskandidate op Donderdag se raadsvergadering bekend maak.
Volgens Holomisa gaan die UDM egter nie ’n kandidaat voorstel nie en hy het diegene wat wel benoem word, voorspoed toegewens.
Bobani is steeds van voorneme om hom tot die hof te wend om sy ontheffing nietig te laat verklaar.
Meer oor: Helen Zille | Bantu Holomisa | Port Elizabeth | Leierskap | Nelson Mandelabaai-Metro
Holomisa en Ace: ‘Ons het nie veel oor Bobani gesê nie’
DA en UDM ‘praat oor gesprekke oor moontlike gesprekke’